Dakkadagi teraktni Bangladeshdagi badavlat oilalarning 23—28 yoshdagi farzandlari amalga oshirgani ma’lum qilindi

Dakkadagi teraktga aloqador barcha shaxslar Bangladeshdagi badavlat oilalarning 23—28 yoshdagi vakilllaridir. Bu haqda mamlakat milliy politsiyasi rahbari Shahid ul-Hokiy ma’lum qildi, deya xabar beradi “TASS”.

Oldinroq Bangladesh ichki ishlar vaziri Asaduzzamon Xon ham bu haqda ma’lum qilgandi.
“Ularning barchasi talaba bo‘lgan va jinoyat joyida bir-biri bilan bengal hamda ingliz tillarida gaplashgan. Terrorchilarning tarmoqqa joylashtirilgan fotolarini yaqinlari tanidi. Hujum qilganlar garovdagilarning diniy mansubligini tekshirgan, ularning talabiga javob bermaganlarni qiynagan va o‘ldirgan”, — ta’kidladi politsiya rahbari.
Mamlakat bosh vazirining siyosiy maslahatchisi Husayn Tavfiqqa ko‘ra, garovdagilarning o‘ldirilishi uslubi hujumda mahalliy “Jamoat ul-Mujohiddin” guruhi ishtirokiga ishora qiladi. Qo‘lga olingan yagona terrorchi bu haqdagi muhim ma’lumotga ega ekanligi bildirilmoqda.